รัฐบาลไทย-ข่าวทำเนียบรัฐบาล-ผู้ว่าฯ สุราษฎร์ธานี ปล่อยแถวกำลังเจ้าหน้าที่ ระดมกวาดล้างอาชญากรรมป้องกันเหตุร้ายก่อนวันเลือกตั้ง เน้นย้ำ สร้างการรับรู้พี่น้องประชาชนปฏิบัติตามกฎหมายอย่างเคร่งครัด
วันเสาร์ที่ 13 พฤษภาคม 2566
13/05/2566
ผู้ว่าฯ สุราษฎร์ธานี ปล่อยแถวกําลังเจ้าหน้าที่ ระดมกวาดล้างอาชญากรรมป้องกันเหตุร้ายก่อนวันเลือกตั้ง เน้นย้ํา สร้างการรับรู้พี่น้องประชาชนปฏิบัติตามกฎหมายอย่างเคร่งครัด
ผู้ว่าฯ สุราษฎร์ธานี ปล่อยแถวกําลังเจ้าหน้าที่ ระดมกวาดล้างอาชญากรรมป้องกันเหตุร้ายก่อนวันเลือกตั้ง เน้นย้ํา สร้างการรับรู้พี่น้องประชาชนปฏิบัติตามกฎหมายอย่างเคร่งครัด เพื่อให้การเลือกตั้งเป็นไปด้วยความเรียบร้อย
วันนี้ (13 พ.ค. 66) เวลา 18.00 น. นายวิชวุทย์ จินโต ผู้ว่าราชการจังหวัดสุราษฎร์ธานี เปิดเผยว่า เพื่อเป็นการเตรียมความพร้อมสนับสนุนการจัดการเลือกตั้งให้เป็นไปตามกฎหมาย ในวันนี้ จังหวัดสุราษฎร์ธานีได้จัดให้มีพิธีปล่อยแถว “ระดมกวาดล้างอาชญากรรมป้องกันเหตุร้ายก่อนวันเลือกตั้งสมาชิกสภาผู้แทนราษฎร” โดยบูรณาการกําลังพลและกําลังเจ้าหน้าที่กว่า 150 นาย โดยมี พลตํารวจตรี ศรัญญู ชํานาญราช ผู้บังคับการตํารวจภูธรจังหวัดสุราษฎร์ธานี นายสัญญา แก้วอนันต์ ผู้อํานวยการเลือกตั้งประจําจังหวัดสุราษฎร์ธานี ตํารวจในสังกัดตํารวจภูธรจังหวัดสุราษฎร์ธานี ฝ่ายปกครอง และเจ้าหน้าที่ที่เกี่ยวข้อง ร่วมพิธี
นายวิชวุทย์ จินโต ผู้ว่าราชการจังหวัดสุราษฎร์ธานี กล่าวว่า จังหวัดสุราษฎร์ธานีได้จัดโครงการ “ระดมกวาดล้างอาชญากรรมป้องกันเหตุร้ายก่อนวันเลือกตั้งสมาชิกสภาผู้แทนราษฎร” ตามนโยบายของรัฐบาลและสํานักงานตํารวจแห่งชาติ โดยบูรณาการร่วมกันกับทุกภาคส่วน ทั้งตํารวจภูธร ทหาร ฝ่ายปกครอง กํานัน ผู้ใหญ่บ้าน และประชาชน เพื่อเป็นการให้กําลังใจเจ้าหน้าที่ในการปฏิบัติหน้าที่เพื่อป้องกันและปราบปรามการกระทําความผิดเกี่ยวกับการเลือกตั้ง รวมไปถึงการรักษาความปลอดภัยในชีวิตและทรัพย์สินของประชาชน ตลอดจนการป้องกันและป้องปรามอาชญากรรมและสามารถระงับยับยั้งเหตุได้อย่างทันท่วงที เพื่อรักษาความสงบเรียบร้อยของสังคม ซึ่งในห้วงวันที่ 4-13 พฤษภาคม 2566 ที่ผ่านมา จังหวัดสุราษฎร์ธานีได้ดําเนินการระดมกวาดล้างอาชญากรรม พบว่ามีการจับกุมผู้กระทําความผิด ประกอบด้วย ความผิดเกี่ยวกับการพนันจํานวน 32 ราย ความผิดเกี่ยวกับยาเสพติด 274 คดี ความผิดเกี่ยวกับพรบคนเข้าเมือง 6 คดี ความผิดเกี่ยวกับอาวุธปืน 95 คดี การจับกุมบุคคลตามหมายจับ 29 หมายจับ และความผิดเกี่ยวกับอาชญากรรมทางเทคโนโลยี 186 คดี
นายวิชวุทย์ จินโต ผู้ว่าราชการจังหวัดสุราษฎร์ธานี กล่าวต่ออีกว่า ตั้งแต่เวลา 18.00 น. ของวันนี้ ไปจนถึงเที่ยงคืนของวันที่ 14 พฤษภาคม 2566 จะเป็นช่วงที่ห้ามหาเสียงเลือกตั้ง รวมถึงห้ามจัดเลี้ยงและจําหน่ายจ่ายแจกสุราเครื่องดื่มแอลกอฮอล์ จึงขอให้เจ้าหน้าที่ปฏิบัติหน้าที่อย่างเข้มงวดเพื่อป้องกันปัญหาอาชญากรรมที่เกิดขึ้น และเพื่อความเรียบร้อยก่อนการเลือกตั้ง ไม่ว่าจะเป็นการตั้งจุดตรวจจุดสกัดตามเส้นทาง หรือสถานที่ล่อแหลมต่อการเกิดอาชญากรรม เพื่อสกัดกั้นตรวจค้นยาเสพติดและสิ่งผิดกฎหมาย ตลอดจนขอความร่วมมือให้พี่น้องประชาชนปฏิบัติตามกฎหมายเลือกตั้ง เพื่อให้การจัดการเลือกตั้งสมาชิกสภาผู้แทนราษฎรในครั้งนี้ เป็นไปด้วยความเรียบร้อย สําเร็จลุล่วงตามเจตนารมณ์ของรัฐธรรมนูญ นําไปสู่การจัดตั้งรัฐบาลใหม่เพื่อเข้ามาพัฒนาประเทศ
"ขอเชิญชวนพี่น้องประชาชนชาวไทยผู้มีสิทธิเลือกตั้ง ไปใช้สิทธิกันให้มากที่สุด หากพบปัญหาหรือพบเบาะแสทุจริตในการเลือกตั้ง สามารถแจ้งเบาะเเสได้ที่สํานักงานคณะกรรมการการเลือกตั้งประจําจังหวัดทุกจังหวัด หรือ ฝ่ายปฏิบัติการข่าว กกต. โทร. 0-2141-8050 หรือ 0-2141-8201 หรือ 0-2141-2611หรือ สายด่วน กกต. โทร. 1444 กด 2" ผวจ.สุราษฎร์ธานี กล่าวในช่วงท้าย